Pôvodný článok, dnes o 19:40: Na február je naplánované spustenie testovacej prevádzky HD vysielania cez digitálne terestriálne televízne vysielanie (DVB-T). "Vo vybraných lokalitách (kde je to technicky možné) budeme v spolupráci s STV vysielať ZOH 2010 (počas februára) v HD kvalite v DVB-T", povedal Michal Šuran, marketingový manažér Towercomu v dnešnej online diskusii na Živé.sk.
Na HD vysielanie bude použité kódovanie MPEG-4. Ďalšie technologické detaily, rovnako ako plány Towercomu s HD vysielaním, zatiaľ nie sú známe. Viac odpovedí na čitateľské otázky môžete nájsť v archíve otázok a odpovedí našej online diskusie.
Doplnené o 22:25:
HD vysielanie môže byť šírené cez päť vysielačov, ktoré majú dočasné povolenia
na vysielanie do konca februára. Ide o nasledovné vysielače: Banská Bystrica - Laskomer, Košice - mesto, Poniky, Prešov a Zvolen - Malá Stráž. Posledné dva z nich aktuálne Towercom využíva na dočasné dokrývanie signálom DVB-T, pri ich spustení však hovoril o skončení dokrývania v priebehu pár týždňov. Následne by sa tak mohli použiť na HD vysielanie.
BANNER300
Z článkov o DVB-T na Živé.sk
Ak by chcel Towercom šíriť vysielanie v súčasnom, prvom prechodovom multiplexe, musel by z ponuky jednu stanicu vyradiť alebo prepnúť vysielanie STV3 na kompresný formát MPEG4. Šuran pred časom pre Živé.sk potvrdil, že limitom multiplexu je päť staníc v MPEG2 a žiadna ďalšia, už ani v MPEG4 s SD formáte, sa doň nezmestí.
Problémom dočasných vysielačov je horizontálna polarizácia. Trvalé DVB-T vysielače pre prechodový multiplex pritom vysielajú s vertikálnou polarizáciou. Príjem z oboch vysielačov, ostrého s prechodovým multiplexom i testovacích s HD vysielaním, by tak z niektorých antén nebol možný. Antény by bolo treba zakaždým pootočiť o 90 stupňov.